**PROPOZÍCIE**

**Eniki beniki 2022**

regionálne kolo 28. ročníka celoštátnej postupovej súťaže a prehliadky detských folklórnych súborov Eniki beniki

**A. Všeobecná charakteristika**

Celoštátna postupová súťaž a prehliadka detských folklórnych súborov **Eniki beniki** je vrcholným podujatím tohto druhu na Slovensku. Súťaž je určená deťom. Súťaž nie je tematicky zameraná ani vymedzená. Súťaž sa koná **každé dva roky**.

**Hlavným cieľom súťaže** je nadobúdanie vedomostí, rozvíjanie zručností a umelecko- odborný rast kolektívov a jednotlivcov prostredníctvom poznávania, realizácie a prezentácie umeleckej tvorby v oblasti tradičného ľudového umenia a jeho folklorizovaných prejavov.

**Ďalšími cieľmi sú:**

- aktivizovať činnosť a podporovať rozvoj detských folklórnych súborov;

- systematicky popularizovať výchovu ľudovým umením a poukazovať na jej význam v komplexnej výchove;

- viesť deti k poznávaniu tradičnej ľudovej kultúry Slovenska a oblastí historicky obývaných Slovákmi;

- viesť k nadobúdaniu vedomostí vyučujúcich v oblasti etnochoreológie a metodiky výučby ľudového tanca a tým prispievať k rozvíjaniu zručností a umelecko- odbornému rast kolektívov a jednotlivcov.

Súťaž má postupový charakter a je **trojstupňová** (regionálna, krajská a celoštátna prehliadka). Základným stupňom súťaže je **regionálne kolo**. Z regionálnych postupových súťaží postupujú víťazi do krajských súťaží. Víťazi krajských kôl postupujú do celoštátneho kola. Súťaž na každom stupni pozostáva zo súťažných vystúpení, z interného hodnotenia poroty, odborného seminára a môže byť obohatená o iné aktivity. Odborný rozborový seminár ako **najdôležitejšia súčasť** každého stupňa súťaže je adresný a dôsledný.

Termín regionálneho kola súťaže pre okresy Martin a Turčianske Teplice je:  **26. – 27.3.2022 v Turčianskej knižnici v Martine**.

Termín uzávierky prihlášok do regionálneho kola je: **09.03.2022**

Do súťaže sa **účinkujúci prihlasujú** vyplnením elektronického formulára na stránke Národného osvetového centra: [http://www.nocka.sk/chcemsaprihlasit.](http://www.nocka.sk/chcemsaprihlasit)

Do regionálneho kola súťaže sa súťažiaci prihlasujú **podľa miesta svojho bydliska alebo pôsobenia**.

**Organizátorom regionálneho kola súťaže je Turčianske kultúrne stredisko v Martine.** Vyhlasovateľom a odborným garantom je Národné osvetové centrum z poverenia Ministerstva kultúry Slovenskej republiky.

**B. Podmienky pre súťažiacich:**

Súťaže sa môžu zúčastniť všetky detské folklórne súbory, ktoré vyvíjajú svoju umeleckú činnosť na území Slovenskej republiky alebo členovia, ktorí majú štatút Slováka žijúceho v zahraničí a prezentujú materiál z územia Slovenska, presahujúcich hraničných regiónov alebo z oblastí historicky obývaných Slovákmi.

Kolektív prechádza všetkými stupňami súťaže **s tým istým súťažným vystúpením**, ktoré uvedie v základnom stupni súťaže. Celkový počet členov vo všetkých zložkách kolektívu môže byť maximálne **45 členov**. Súťažné čísla môžu mať trvanie maximálne **12 minút**. Súťažiaci sa **nemôžu** prezentovať súťažným programom, s ktorým sa už v minulosti zúčastnili na celoštátnej súťaži a sú staršie ako 5 rokov. Z jedného detského folklórneho súboru môže byť prihlásené maximálne **1 súťažné číslo**. V čase prihlásenia kolektívu do súťaže **nesmú mať účinkujúci tanečnej a speváckej zložky** viac ako 16 rokov. Ľudová hudba/sólista inštrumentalista je akceptovaný **len v živom predvedení**, v najlepšom prípade detskou ľudovou hudbou alebo detským sólistom inštrumentalistom.

**C. Kritéria hodnotenia:**

**Vhodnosť výberu témy a spracovania materiálu** s rešpektovaním dramaturgických a režijných princípov. **Rešpektovanie podoby a funkcie tradičnej príležitosti** (zábavný, obradový či slávnostný repertoár; zvykoslovný materiál a pod.). **Rešpektovanie zákonitostí daného typu tanca a úroveň jeho interpretácie** (forma a štruktúra tanca, funkcia motívov v rámci motivických radov, etiketa tanečného prejavu – správanie a roly partnerov v tanci...). **Rešpektovanie zákonitostí** daného typu tradičnej detskej hry a úroveň jej interpretácie. Dodržiavanie **štýlovo-interpretačných znakov hudobno-spevného štýlu** danej lokality/ regiónu **a úroveň ich interpretácie** (výber piesní k typu tanca, typ hudobného zoskupenia, rytmika, harmonizácia, tempo, variačná technika, súhra jednotlivých hudobných nástrojov pri skupinovej hre, komunikácia s tanečníkmi, hlasové prejavy – pokriky, ujúkanie...), pričom detský hudobný sprievod je hodnotený bodmi navyše. Funkčné využitie tradičného odevu, obuvi a rekvizít. **Tvorivý prístup pri umeleckom spracovaní** a primeranosť choreografického zámeru schopnostiam interpretov. Celkový dojem.

Kontakt:

**Turčianske kultúrne stredisko v Martine**

**Mgr. Ondrej Mlynarčík**

[folklor@tks.sk](mailto:folklor@tks.sk)

0905 061 821, 0917 494 708